**Drumul meu**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu mă retrag, un timp, acolo unde

lumina-ncearcă să pătrundă, iar,

când, dinspre întuneric, mai pătrunde

o fiară cu aspect tentacular.

E-un loc retras la margine de gânduri,

în care nu contează niciun vis,

un loc în care nu găsești intrânduri

ce ar permite pași spre compromis.

Îmi retrimit iluziile-n valuri,

iar planurile-n mare mi le scurg,

și-aștept ca, prin eternele portaluri,

distanțe de lumină să parcurg

Spre zorii unei vieți ce dau putere

și-nlătură efecte de furtuni,

să-mi vindec supărarea-n alte sfere,

departe de mocirle și genuni.

E zborul meu, în clipe de tristețe,

pe care-l fac demult iar, ca efect,

e fericirea mea, e frumusețe,

căci drumul ce-l urmez, e cel corect.